TARYBOS SPRENDIMAS
2007 m. lapkričio 8 d.
dėl Bulgarijos ir Rumunijos prisijungimo prie Konvencijos dėl kovos su korupcija, susijusia su Europos Bendrijų pareigūnais ar Europos Sąjungos valstybių narių pareigūnais, parengtos vadovaujantis Europos Sąjungos sutarties K.3 straipsnio 2 dalies c punktu
(2007/751/EB)
EUROPOS SĄJUNGOS TARYBA,
atsižvelgdama į Europos Sąjungos sutartį,
atsižvelgdama į 2005 m. Stojimo sutartį,
atsižvelgdama į 2005 m. Stojimo aktą (toliau - Stojimo aktas), ypač į jo 3 straipsnio 4 dalį,
atsižvelgdama į Komisijos rekomendaciją,
atsižvelgdama į Europos Parlamento nuomonę (1),
kadangi:
(1)
1997 m. gegužės 26 d. Briuselyje buvo pasirašyta ir 2005 m. rugsėjo 28 d. įsigaliojo Konvencija dėl kovos su korupcija, susijusia su Europos Bendrijų pareigūnais ar Europos Sąjungos valstybių narių pareigūnais (2) (toliau - Konvencija prieš pareigūnų korupciją).
(2)
Po įstojimo į Europos Sąjungą Estija, Kipras, Latvija, Lietuva, Vengrija, Lenkija, Slovėnija ir Slovakija deponavo prisijungimo prie Konvencijos prieš pareigūnų korupciją dokumentus.
(3)
Stojimo akto 3 straipsnio 3 dalyje numatyta, kad Bulgarija ir Rumunija turi prisijungti prie tarp valstybių narių sudarytų konvencijų ir protokolų, išvardytų Stojimo akto I priede, kuriame, inter alia, nurodyta Konvencija prieš pareigūnų korupciją. Tarybos nustatytą dieną jie įsigalioja Bulgarijos ir Rumunijos atžvilgiu.
(4)
Pagal Stojimo akto 3 straipsnio 4 dalį Taryba turi padaryti visus reikiamus pakeitimus, susijusius su prisijungimu prie tų konvencijų ir protokolų,
NUSPRENDĖ:
1 straipsnis
Bulgarijos ir Rumunijos atžvilgiu Konvencija prieš pareigūnų korupciją įsigalioja pirmą kito mėnesio dieną po šio sprendimo priėmimo.
2 straipsnis
Konvencijos prieš pareigūnų korupciją tekstai bulgarų ir rumunų kalbomis (3) yra autentiški tomis pačiomis sąlygomis kaip kiti Konvencijos prieš pareigūnų korupciją tekstai.
3 straipsnis
Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
Priimta Briuselyje, 2007 m. lapkričio 8 d.